Id-Dipartiment tal-Protezzjoni Ċivili qed jippjana li fix-xhur li ġejjin iżid ir-riżorsi tiegħu u jtejjeb il-faċilitajiet biex ikun imħejji aħjar għal kull emerġenza. Il-Kap tal-Protezzjoni Ċivili, John Rizzo, tkellem ma’ tvm.com.mt dwar il-pjani tad-dipartiment fosthom il-ftuħ ta’ akkademja tal-protezzjoni ċivili u stazzjon ġdid f’Santa Venera. Fil-ġurnata iddedikata lill-Protezzjoni Ċivili fid-dinja, d-dipartiment tal-protezzjoni ċivili fetaħ il-bibien tiegħu biex il-puibbliku jkun jista’ jara d-diversi operazzjonijiet ta’ emerġenza u salvataġġ li jitwettqu mill-membri tal-protezzjoni ċivili flimkien mal-volontiera li jagħtuhom daqqa t’id. Fl-open day tad-dipartiment tal-protezzjoni ċivili, saru għal pubbliku simulazzjonijiet ta’ sitwazzjonijiet ħafna drabi diffiċli u perikolużi li jiltaqgħu magħhom il-membri tad-dipartiment mill-pumpiera sal-iskwadra tas-salvatagg. Dawn ivarjaw minn ħidma għal kontroll tan-nirien sa interventi biex jinħargu vittmi minn karozzi maħbuta. Il-Kap tal-protezzjoni Ċivili John Rizzo qal lil tvm.com.mt li d-dipartiment qed jippjana li ikollu akkademja għat-taħriġ tal-membri u tal-volontiera kif ukol li ikollu kwartieri ġodda f’Ħal Far għaliex il-post li juża f’Ta Kandja sar żgħir wisq għax-xogħol tad-dipartiment. Is-Sur Rizzo qal li d-dipartiment irid ibiddel il-flotta ta’ 50 vettura u jrid jżid l-fire stations u diga ġie identifikat Santa Venera bħala post ideali. Minbarra l-volontiera, id-dipartiment tal-protezzjoni ċivili għandu mal-150 u din is-sena ser toħrog sejha għall-ingaġġ ta’ membri ġodda. Is-Sur Rizzo qal li d-dipartiment japprezza ħafna l-volontiera li jaħdmu id f’id mad-dipartiment u li qegħdin jingħataw taħrig sħiħ daqs il-membri regolari tal-protezzjoni ċivili. Storja: David Bonello Filmati: Charles Grech